བོད་ནང་གི་ད་ལྟའི་གནས་སྟངས་འདིས་བོད་མི་རྣམས་ལ་ཁེ་ཕན་མེད་པ་སྨོས་ཅི།རྒྱ་ནག་སྲིད་གཞུང་ལའང་ཁེ་ཕན་མེད།རྒྱ་ནག་གཞུང་གིས་བོད་དུ་ལག་བསྟར་བྱེད་བཞིན་པའི་འཛུགས་སྐྲུན་གྱི་ལས་གཞི་ཁག་བོད་མི་ཚོར་ཁེ་ཕན་ཡོང་ཆེད་ཡིན་པའི་དྲིལ་བསྒྲགས་བྱེད་ཀྱི་ཡོད་ཀྱང་།དོན་དངོས་ཐོག་དེ་དག་གིས་བོད་མི་མང་ལ་ཕུགས་ཕན་ཡོང་རྒྱུ་ལྟ་ཅི།བོད་ཀྱི་ཐུན་མོང་མ་ཡིན་པའི་ཆོས་དང་།རིག་གཞུང་།སྐད་ཡིག་བཅས་པའི་ངོ་བོ་སྲུང་སྐྱོབ་བྱ་རྒྱུའི་ཐད་ངན་འབྲས་ཀྱི་གནོད་འཚེ་བཟོ་གི་ཡོད།བོད་ནང་རྒྱ་རིགས་མང་པོ་གནས་སྤོ་བྱས་པ་དེས་བོད་མི་རྣམས་དཔལ་འབྱོར་ཐད་ཐོབ་དབང་བྲལ་བའི་ཟུར་འབུད་ཀྱི་གནས་སུ་གྱར་བར་མ་ཟད།བོད་མི་རིགས་ཀྱི་རིག་གཞུང་ཡང་རྒྱ་མི་རིགས་ཆེན་པོའི་རིག་གཞུང་ནང་ཐིམ་ནས་ངོ་བོ་རྩ་བརླག་ཏུ་འགྲོ་བཞིན་ཡོད་པ་རེད།བོད་མི་རྣམས་ལ་རང་གི་འཚོ་བའི་གནས་སྟངས་ཡར་རྒྱས་གཏོང་རྒྱུ་དང་།བོད་ཀྱི་གདོད་མའི་ཁོར་ཡུག་གི་གནས་སྟངས་རང་སོར་ཆུད་ཐབས།དེ་བཞིན་འཛུགས་སྐྲུན་བྱ་གཞག་ཚད་ལྡན་འོས་ཤིང་འཚམས་པ་ཞིག་གདམ་རྒྱུ་བཅས་ཀྱི་རང་དབང་ངེས་པར་དུ་དགོས་པ་ཡིན།བཙུན་མ་ཕུན་ཚོགས་ཉི་སྒྲོན་བཙོན་འཇུག་བྱས་པ་དྲང་བདེན་མིན་པ་དང་།བོད་ནང་གི་ཆབ་སྲིད་བཙོན་པ་ཡོངས་རྫོགས་གློད་བཀྲོལ་ཡོང་བར་འབོད་སྐུལ་བྱེད་བཞིན་པའི་སྐབས་འདིར།ཉེ་དུས་བཙུན་མ་ཕུན་ཚོགས་ཉི་སྒྲོལ་བཙོན་གྲོལ་བཏང་བར་དགའ་བསུ་ཡོད།བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐད་ཡར་རྒྱས་ཀྱི་རྣམ་པ་གང་ཡང་མཐོང་རྒྱུ་མེད་པ་དང་།རྒྱ་ནག་གཞུང་གིས་བོད་དུ་འགྲོ་བ་མིའི་ཐོབ་ཐང་བརྡལ་བཤིག་གཏོང་བཞིན་ཡོད་པ་དེ་ལ་དམིགས་བསལ་གྱི་ཁྱད་ཆོས་གཅིག་ཡོད་པ་ནི།བོད་མི་རྣམས་ནས་མི་སྡེའི་སྤྱི་ཚོགས་ཤིག་གི་ཐོག་བོད་མི་རིགས་ཀྱི་ངོ་བོ་དང་།རིག་གཞུང་གསོན་གནས་ཐུབ་པར་བྱེད་པའི་རེ་འདོད་ལ་འགོག་རྐྱེན་བཟོ་གི་ཡོད་པ་དེ་ཡིན།ཐ་ཤལ་གྱི་བྱ་བ་དེ་ནི་མི་རིགས་དང་།རིག་གཞུང་དབྱེ་འབྱེད།ཆོས་ལ་འཁོན་འཛིན་བཅས་ཀྱི་སྲིད་བྱུས་ལག་བསྟར་བྱས་པ་ལ་བརྟེན་ནས་ཡོང་གི་ཡོད་པ་རེད།